Twee vas oor R20 000 se verkeersboetesArgieffoto KwaZulu-Natalse polisiebeamptes was Dinsdagoggend verbaas om te vind dat ŉ taxibestuurder en taxi-eienaar, wat weens beweerde oortreding van die Padverkeerswet in hegtenis geneem is, ook meer as R20 000 se uitstaande verkeersboetes het. Lt.kol. Thulani Zwane, woordvoerder van die polisie, het gesê ŉ lid van die polisie se eenheid vir ongelukbestryding was op pad werk toe, toe hy die minibus-taxi, met 14 passasiers daarin, op die R102 gewaar het. Die bestuurder van die taxi het ander voertuie by sperstrepe verbygesteek en het ook met tye in die baan vir aankomende verkeer gery in ŉ poging om die stadige verkeer in die linkerbaan te vermy. Die polisiebeampte kon die bestuurder nie onmiddellik in hegtenis neem nie, maar het daarin geslaag om sy registrasienommer neer te skryf en na die eenheid se kantoor te stuur. Kort daarna is die taxi in die Durbanse middestad opgespoor waar die 38-jarige bestuurder in hegtenis geneem is. ŉ Inspeksie van die voertuig het getoon dat die taxi se remme foutief is, die veiligheidsgordels nie in werkende toestand is nie en dat die voertuig olie lek. Die taxi is onmiddellik onpadwaardig verklaar. “Daar is ook vasgestel dat die bestuurder R10 100 se uitstaande verkeersboetes teen hom het,” het Zwane gesê. “Die eienaar van die voertuig is opgespoor en is ook in hegtenis geneem in verband met die onpadwaardigheid van sy voertuig. ŉ Verdere ondersoek het getoon dat daar R10 200 se uitstaande verkeersboetes teen die taxi-eienaar is.” Volgens Zwane is daar in die verlede al verskeie lasbriewe vir die taxi-eienaar se inhegtenisneming uitgereik.